Továbbra is õrizetben vannak az Afrikában õrizetbe vett szlovákok
Továbbra is õrizetben tartják a Közép-afrikai Köztársaságban azt a tíz szlovák állampolgárt, akiket múlt héten vettek õrizetbe a hatóságok azzal a gyanúval, hogy a hatalom megdöntésére készültek.
"A kormány meghiúsított egy kívülrõl szervezett államcsínykísérletet. (...) A biztonsági erõk szeptember 1-jén vettek õrizetbe az üggyel kapcsolatban tíz szlovák állampolgárt, akik illegálisan léptek be a Közép-afrikai Köztársaság területére, és arra készültek, hogy államcsínyt hajtanak végre" - mondta Fidele Ngouandjika szóvivõ.
Az esetrõl múlt pénteken adott hírt a Jeune Afrique címû pánafrikai hetilap. A jelentés szerint a szlovákok éppen lõszert rakodtak egy teherautóra, amikor a katonák õrizetbe vették õket az ország délnyugati részén, Nola városban.
A szlovák külügyminisztérium a hír megjelenésének napján azt közölte, hogy félreértés történt: az érintett szlovákok vadászok, akik törvényes úton a szabadságukat töltik Afrikában, és már szabadlábon vannak.
A Közép-afrikai Köztársaság kormányszóvivõje elmondta: a szlovákokat átszállították a fõvárosba, Banguiba, ahol vizsgálat indul az ügyükben, hogy tisztázzák, valójában milyen szándékkal érkeztek az országba.
A Právo címû cseh napilap múlt pénteken azt írta: Francois Bozizéhez, a Közép-afrikai Köztársaság elnökéhez közel álló körök szerint az illetõk zsoldosok, akik a jelenlegi hatalom megdöntésével akartak megpróbálkozni. Az ottani védelmi minisztérium viszont azt állította, hogy vadászokról van szó, akik hivatalosan nyilvántartásba nem vett fegyverekkel rendelkeznek.